EGYÜTTMŰKÖDÉSI MEGÁLLAPODÁS

egyrészről:	Gomba Község Önkormányzata (2217. Gomba, Bajcsy Zs. u. 2., képviseletében: Lehota Vilmos polgármester, a továbbiakban: Önkormányzat), 
másrészről:	Gombai Polgárőr Egyesület (2217. Gomba, Bajcsy Zs. u. 2., képviseletében: Mátyás Ferenc elnök, a továbbiakban: Polgárőrség) 

(továbbiakban együttesen: Felek) között az alulírott helyen és időben, az alábbi feltételekkel:

Az együttműködés célja:

A Polgárőrség fokozottabb bevonása a község közterületi rendjének fenntartására irányuló munkába. Ennek során érvényesíteni kell a bűnmegelőzési, baleset-megelőzési, vagyonvédelmi, kábítószer-megelőzési, gyermek- és ifjúságvédelmi, környezetvédelmi, katasztrófa-elhárítási feladatokat.
További cél a település közbiztonsága, közrendje és közlekedése biztonságának emelése, a lakosság biztonságérzetének növelése.

I.

AZ EGYÜTTMŰKÖDÉS ALAPELVEI:

•	Az együttműködési megállapodás a polgárőrségről és a polgárőri tevékenység szabályairól szóló 2011. évi CLXV. törvény és a Magyarország helyi önkormányzatairól szóló 2011. évi CLXXXIX törvény rendelkezéseire figyelemmel kerül megkötésre.

•	Jelen együttműködési megállapodás megkötésének fő célja az Önkormányzat és a Polgárőrség tevékenységének összehangolása, a község közbiztonságának javítása és a bűnüldözés elősegítése.

•	A Felek a törvényesség és az önállóság alapján, egymás kölcsönös elismerésével és tiszteletben tartásával működnek együtt.

•	A Felek tudomásul veszik, hogy a polgárőr mozgalmat az önkéntesség, az emberi jogok messzemenő tiszteletben tartása, az ellenszolgáltatás nélkül végzett közösségi tevékenység, a bizalomra épülő felelősségvállalás jellemzi.

•	A Felek a bűnözés elleni fellépés, a bűnmegelőzés, a közterületek rendje, a család, a gyermek- és ifjúságvédelem, a közúti közlekedési baleset-megelőzés, a vagyonvédelem terén, valamint a kábítószer fogyasztása elleni küzdelemben közös érdeküket kifejezve kötelezettségeket vállalnak.

1.	A Polgárőrség vállalja, hogy az Alapszabályában, valamint a törvényben meghatározott célok érdekében, az Önkormányzattal együttműködve, a polgárőr eszközrendszer igénybevételével, a polgárőr szolgálat szabályai szerint polgárőr tevékenységet fejt ki.

2.	A Polgárőrség vállalja, hogy az 1. pontban meghatározott feladatok ellátását más szervek (rendőrség, környezet- és természetvédelmi szervek, tűzoltóság, katasztrófavédelem) tevékenységéhez igazodva valósítja meg.

3.	A Polgárőrség vállalja, hogy az 1-2. pontban meghatározottak szerint:
a)	közreműködik a közrend, közbiztonság fenntartásának megsegítésében, a vagyonvédelemből, az állampolgárok védelméből, a bűnmegelőzésből, a környezet- és természetvédelemből, a katasztrófavédelemből, a turizmusból, továbbá az önkormányzati és sportrendezvények biztosításából adódó feladatok megvalósításában a rendőrséggel együttműködve,
b)	az önállóan végzett tevékenysége során a Polgárőrség az alábbi területekre fordít kiemelt figyelmet:
- 	a rendőri tevékenység segítésére a közterületi járőrszolgálat folyamán,
- 	a lakókörnyezetekben, a közterületen és a közterületről elkövetett bűncselekmények megelőzésére figyelő-jelző szolgálat ellátására,
- 	a gyermekintézmények (óvoda, iskola), játszótér körzetében a gyermekek sérelmére irányuló bűncselekmények és balesetek megelőzésére,
- 	különösen hétvégén éjszaka a közintézmények, üzletek zártságának ellenőrzésére és az esetlegesen szolgálatban lévő éjjeliőrökkel, portásokkal való folyamatos kapcsolattartásra,
- 	különösen a gépjárművekkel, a betöréses lopások, a színesfémlopások, a kábítószerrel kapcsolatos bűncselekményekre, a gyermek- és fiatalkorúak közbiztonságot veszélyeztető csoportosulásaira,
c)	közreműködik az Önkormányzat és a lakosság közötti bizalom erősítésében, a helyi közbiztonság közösségi védelmének megteremtésében,
d)	katasztrófa helyzet esetén közreműködik a katasztrófahelyzet elhárításában, a káros következmények enyhítésében, felszámolásában, továbbá a kárt szenvedettek segítésében,
e)	vagyontárgyakat és környezeti elemeket veszélyeztető események észlelése esetén a rendőrséget azonnal értesíti, az események felderítésében közreműködik, az eseményekről, a megtett intézkedésekről szükség szerint tájékoztatja az Önkormányzatot,
f)	az Önkormányzat által részére biztosított információkat az együttműködés elősegítése és a feladatok végrehajtása érdekében hasznosítja, továbbá az Önkormányzat által szervezett - a polgárőrséggel kapcsolatos - fórumokon részt vesz,
g)	figyelemmel kíséri azokat a helyi rendeleteket, jogszabályokat, amelyek elősegítik a jelen megállapodásban rögzített feladatok hatékony elvégzését,
h)	javaslatot tesz az Önkormányzat felé - jelen megállapodás és a vonatkozó jogszabályi rendelkezések keretei között - az együttműködéssel érintett feladatokat érintő, az Önkormányzat hatáskörébe tartozó döntések meghozatalára,
i)	gondoskodik arról, hogy a Polgárőrség tagjaitól illetéktelen személyek információkat, adatokat ne szerezhessenek,
j)	tevékenységéről évente tájékoztatja az Önkormányzat Képviselő-testületét, az Önkormányzattól kapott támogatásokkal az egyedi támogatási szerződésben meghatározottak szerint elszámol.

4.	Az Önkormányzat a Polgárőrséggel együttműködik az 1-3. pontokban meghatározott feladatok ellátásában, és ennek érdekében vállalja, hogy:

a)	a vele együttműködő Polgárőrségnek a közös feladatok megvalósításához költségvetési helyzete függvényében évente anyagi támogatást nyújt és segíti szakmai tevékenységét, képzési programokban való részvételét,
b)	tájékoztatja a Polgárőrséget – lehetőleg legalább 72 órával korábban -, hogy mely események, községi rendezvények biztosításában számít a segítségére,
c)	lehetőséget biztosít a Polgárőrség részére a hivatalos önkormányzati honlapon a Polgárőrség működését érintő információk, felhívások megjelentetésére.
5.	A Felek szükség szerint közösen értékelik az Együttműködési megállapodásban foglaltak teljesítését és annak tapasztalatait. Ennek megfelelően döntenek jelen megállapodás szükség szerinti módosításáról.
6.	Felek jelen megállapodást - a közöttük érvényben lévő, 2007. március 1-én kötött, és 2010. december 22-én módosított megállapodás megszüntetése mellett - határozatlan időre kötik, azt közös megegyezéssel bármikor megszüntethetik, illetve azt bármelyik fél írásban 30 napos felmondási idővel felmondhatja.
7.	Felek kijelentik, hogy jelen megállapodásban részletezett feladatok végrehajtásában tevékenységüket összehangolják, egymást kölcsönösen támogatják, és segítik egymás munkáját.
8.	Jelen megállapodásban nem szabályozott kérdésekben a Ptk. rendelkezései az irányadóak.

Felek jelen megállapodást, mint akaratukkal mindenben megegyezőt jóváhagyólag írják alá.

Gomba, 2013. év ………….. hó …. nap  		Gomba, 2013. év ……………… hó …. nap

	Lehota Vilmos	Mátyás Ferenc			
	polgármester	elnök
	Gomba Község Önkormányzata	Gombai Polgárőr Egyesület
	részéről	részéről

Az együttműködési megállapodást
ellenjegyzem:

	Kósa Erzsébet Anikó				
	jegyző